b'\n_START_ARTICLE_\nAkrilamidas\n_START_PARAGRAPH_\nAkrilamidas CH\xe2\x82\x82=CHCONH\xe2\x82\x82\xc2\xa0\xe2\x80\x93 bespalviai kristalai, tirp\xc5\xabs vandenyje, metilo, etilo alkoholiuose, acetone. Akrilamidas gaunamas, hidrolizuojant akrilo nitril\xc4\x85. Didel\xc4\x99 reik\xc5\xa1m\xc4\x99 turi polimerai, gauti i\xc5\xa1 akrilamido.\n_START_SECTION_\nJunginio susidarymas ir po\xc5\xbeymiai\n_START_PARAGRAPH_\nAkrilamidas susidaro auk\xc5\xa1tesn\xc4\x97je nei 120\xc2\xb0C temperat\xc5\xabroje kaitinant maisto produktus, kuriuose gausu angliavandeni\xc5\xb3 (pvz., krakmolas, cukrus, gliukoz\xc4\x97, fruktoz\xc4\x97). Susidaro reaguojant cukrams ir amino r\xc5\xabg\xc5\xa1\xc4\x8diai asparaginui. D\xc4\x97l \xc5\xa1ios reakcijos kepami ar kitaip skrudinami maisto produktai \xc4\xafgauna rud\xc4\x85 spalv\xc4\x85 ar atspalv\xc4\xaf, savit\xc4\x85 aromat\xc4\x85 ir skon\xc4\xaf.\n_START_SECTION_\nAkrilamido \xc5\xa1altiniai\n_START_PARAGRAPH_\nJunginys aptinkamas keptuose bei aliejuje virtuose produktuose, kuriuose gausu angliavandeni\xc5\xb3, pvz., bulvi\xc5\xb3 tra\xc5\xa1ku\xc4\x8diai, gruzdintos bulv\xc4\x97s, aliejuje virta duona, skrudinti dribsniai, gr\xc5\xabdai ar kruopos._NEWLINE__NEWLINE_Nesusidaro verdant vandenyje ar tro\xc5\xa1kinant, neaptinkamas \xc5\xa1vie\xc5\xbeiuose produktuose.\n_START_SECTION_\nSusidarantis kiekis\n_START_PARAGRAPH_\nAkrilamido kiekis maiste priklauso nuo naudojamos \xc5\xbealiavos, jos apdorojimo temperat\xc5\xabros, laiko, produkto dr\xc4\x97gm\xc4\x97s._NEWLINE_Susidarantis kiekis proporcingas angliavandeni\xc5\xb3 koncentracijai produkte ir apdorojimo temperat\xc5\xabrai bei laikui. Varijuoja tarp 150\xe2\x88\x924000 \xce\xbcg/kg produkto angliavandeni\xc5\xb3 pagrindu, ir 5\xe2\x88\x9250 \xce\xbcg/kg produkto baltym\xc5\xb3 pagrindu.\n_START_SECTION_\nBiologinis poveikis\n_START_PARAGRAPH_\nAkrilamidas \xe2\x80\x93 dirginanti skrand\xc5\xbeio audinius neurotoksi\xc5\xa1ka kancerogenin\xc4\x97 med\xc5\xbeiaga. _NEWLINE_Saugia suvartoti paros norma laikoma iki 2,6 \xce\xbcg vienam k\xc5\xabno kilogramui, vir\xc5\xa1ijant pastebima reik\xc5\xa1mingai padid\xc4\x97jusi onkologini\xc5\xb3 susirgim\xc5\xb3 bei skrand\xc5\xbeio lig\xc5\xb3 rizika ar pa\xc5\xabm\xc4\x97jimas._NEWLINE_Nuo 40 \xce\xbcg vienam k\xc5\xabno kilogramui veikia neurotoksi\xc5\xa1kai.'